Bruger- og Pårørenderådet på Rosenborgcentret
Ete Forchhammer
 formand
Søgårdsvej 21 A
3080 Tikøb

 d. 16/5  2006

Københavns Kommune 
Sundheds- og Omsorgsforvaltningen
Ældrestaben
Center for Faglig Udvikling
att: Lars Bo Bülow  

 HØRINGSSVAR om udviklingsplan for styrket brugerdemokrati og selvforvaltning 

Bruger- og Pårørenderådet på Rosenborgcentret, 1309 Kbh. K, takker for det tilsendte høringspapir om udviklingsplan for styrket brugerdemokrati og selvforvaltning. 
 
Vore væsenligste svar drejer sig om disse fire punkter:

•	temamødet i Dialogforum (side 6)
•	tilsynene som beslutningsgrundlag (side 2 og 6)
•	pleje-hjemmenes påtænkte øgede selvforvaltning (side 7-8)
•	forvaltningens andel i ovennævnte (side 8-9)

Svarene er som følger:

•	Bruger- og Pårørenderådet på Rosenborgcentret undrer sig over at det på side 6  omtalte temamøde i Dialogforum tænkes afholdt uden deltagelse af Bruger- og Pårørenderåd (som jo er lovbefalede ligesom Ædrerådene)! Dialogforum, og dermed arbejdet i Social- og Omsorgsforvaltningen i Københavns Kommune, har hermed afskåret sig fra væsentlige, "gulvnære" input der kunne forebygge mangen en fremtidig konflikt, foruden at det øjeblikkelige resultat af Dialogforums arbejde ville få et markant kvalitetsløft af en inddragelse af Bruger- og Pårørenderådene.
•	Bruger- og Pårørenderådet på Rosenborgcentret må gøre opmærksom på at hvis tilsynene og de efterfølgende tilsynsrapporter skal lægges til grund for udviklingen af     brugerdemokrati og selvforvaltning, må samme tilsyn ændre karakter, og de anmeldte tilsyns samtaler med pleje-hjemmenes forskellige interessegrupper må tages langt mere alvorligt end det efter vores erfaring er tilfældet i dag.
•	Med henblik på pleje-hjemmenes påtænkte øgede selvforvaltning må Bruger- og Pårørenderådet på Rosenborgcentret så indtrængende som muligt minde om at forudsætningen for at pleje-hjemmenes beboere kommer til at opleve nogen som helst ændringer til det bedre i deres hverdag er at de får mere TID sammen med, og mindre ventetid på, personalet!! Ikke mindst i betragtning af den i dag vanskelige personalesituation inden for pleje-hjemssektoren er det livsvigtigt ude i de enkelte pleje-hjem at den personaletid der er der, først og fremmest bruges på pleje-hjemmenes eksistensgrundlag: beboerne! Det handler dels om balancen mellem tillid og kontrol, dels om at have fokus på hvorfor og for hvis skyld pleje-hjemmene overhovedet findes..
•	Bruger- og Pårørenderådet på Rosenborgcentret glæder sig over at ordet "tydelig" forekommer i afsnittet "Øget selvvorvaltning vedrørende styring og udvikling" side 8-9, da tidlige, tydelige udmeldinger fra Forvaltningen til pleje-hjemmenes ledere er en væsentlig faktor i ledernes muligheder for at lede - og dermed for beboernes og personalets oplevelse af værdi, kvalitet og mening i livet.

venlige forårshilsner
på Bruger- og Pårørenderådet på Rosenborgcentret's vegne

Ete Forchhammer
 formand
Søgårdsvej 21 A
3080 Tikøb